Ehdotus EUROOPAN PARLAMENTIN JA NEUVOSTON ASETUS yhteisön sisävesiliikenteen aluskapasiteettia koskevista toimintalinjoista sisävesiliikenteen edistämiseksi annetun neuvoston asetuksen (EY) N:o 718/1999 muuttamisesta /* COM/2013/0621 final - 2013/0303 (COD) */





PERUSTELUT 1. EHDOTUKSEN TAUSTA Yhteisön sisävesiliikenteen aluskapasiteettia koskevista toimintalinjoista sisävesiliikenteen edistämiseksi 29. maaliskuuta 1999 annetulla neuvoston asetuksella (EY) N:o 718/1999[1] otettiin käyttöön aluskapasiteettia koskeva sääntelymekanismi, niin kutsuttu ”vanha uudesta” ‑järjestelmä, jolla pyrittiin välttämään uuden ylikapasiteetin syntyminen tai olemassa olevan ylikapasiteetin paheneminen Euroopan unionin sisävesiliikennemarkkinoilla. ”Vanha uudesta” ‑järjestelmä muutettiin huhtikuussa 2003 valmiusmekanismiksi, joka otetaan käyttöön direktiivissä 96/75/EY[2] tarkoitetun kaltaisen vakavan markkinahäiriön yhteydessä. Ne jäsenvaltiot, joiden sisävesiväylät ovat yhteydessä toisen jäsenvaltion sisävesiväyliin ja joiden aluskaluston tonnisto on yhteensä yli 100 000 tonnia, ovat perustaneet asetuksen (EY) N:o 718/1999 3 artiklan mukaisesti kukin oman sisävesiliikennerahastonsa, jäljempänä ’vararahasto’. Vararahastoja on rahoitettu 28. huhtikuuta 1999 asti toteutettujen rakenteellisten parannustoimien mahdollisista rahoitusylijäämistä sekä ”vanha uudesta” ‑järjestelmän perusteella maksettavista erityisrahoitusosuuksista. Nämä rahoitusosuudet muodostuvat yksinomaan sisävesiliikenteen alan toimijoiden rahoitusosuuksista, ja niiden yhteenlaskettu arvo on tällä hetkellä noin 35 miljoonaa euroa. Asianomaisten jäsenvaltioiden toimivaltaiset viranomaiset hallinnoivat rahastoja kansallisen lainsäädäntönsä ja omien hallinnollisten resurssiensa mukaisesti. Sisävesiliikennettä edustavat kansalliset järjestöt osallistuvat rahaston hallinnointiin asetuksen (EY) N:o 718/1999 3 artiklan 2 kohdan mukaisesti. Asetuksen 3 artiklan 4 ja 5 kohdan mukaisesti vararahastoja voidaan käyttää vain kahdessa tilanteessa[3]: A. Kun kyseessä on direktiivin 96/75/EY 7 artiklassa tarkoitettu sisävesiliikenteen vakava markkinahäiriö, komissio voi jäsenvaltion pyynnöstä toteuttaa aiheelliset toimenpiteet ja erityisesti toimenpiteet, joiden tarkoituksena on estää kyseisillä markkinoilla tarjolla olevan kuljetuskapasiteetin lisääminen. Asetuksen (EY) N:o 718/1999 6 artiklan mukaan aiheellisilla toimenpiteillä tarkoitetaan ”vanha uudesta” ‑järjestelmän ottamista uudelleen käyttöön rajoitetuksi ajaksi, minkä lisäksi voidaan toteuttaa rakenteellisia parannustoimia, esimerkiksi maksaa romutuskorvauksia vararahastosta. B. Kun sisävesiliikennettä edustavat järjestöt pyytävät vararahaston käyttöä yksimielisesti, jäsenvaltio voi toteuttaa asetuksen (EY) N:o 718/1999 8 artiklassa tarkoitetut toimenpiteet. Euroopan unionin aluskantaa nykyaikaistettaessa ja parannettaessa voidaan toteuttaa seuraavia toimenpiteitä ympäristötekijöiden ja turvallisuusnäkökohtien huomioon ottamiseksi: – Helpotetaan toimialan jättävien sisävesiliikenteen harjoittajien varhaiseläkkeen saamista tai muuhun taloudelliseen toimintaan siirtymistä. – Järjestetään ammatillista koulutusta tai uudelleenkoulutusta työntekijöille, jotka siirtyvät toimialalta muualle. – Kannustetaan sisävesiliikenteen pienyrittäjiä liittymään toimialajärjestöihin. – Edistetään alusten mukauttamista tekniikan kehitykseen työolojen ja teknisten turvallisuusvaatimusten parantamiseksi. – Parannetaan ammattikunnan pätevyyttä toimialan kehittämiseksi ja sen tulevaisuuden turvaamiseksi. Toistaiseksi vararahastojen pääomia ei ole kertaakaan käytetty. Alankomaat ilmoitti komissiolle vuonna 2009 väitetystä vakavasta markkinahäiriöstä sen omilla sisävesiliikenteen markkinoilla ja pyysi komissiota toteuttamaan aiheellisia toimenpiteitä direktiivin 96/75/EY mukaisesti (tilanne A). Komissio ei kuitenkaan pystynyt toimitettujen tietojen perusteella vahvistamaan direktiivissä tarkoitetun vakavan markkinahäiriön olemassaoloa. Sisävesiliikennettä edustavat Euroopan unionin laajuiset järjestöt ottivat komissioon yhteyttä kerran vuonna 2003 ja kysyivät varojen käytön mahdollisuudesta (tilanne B). Aiottujen toimenpiteiden katsottiin kuitenkin jäävän asetuksen (EY) N:o 718/1999 8 artiklan soveltamisalan ulkopuolelle. 2. INTRESSITAHOJEN KUULEMISEN JA VAIKUTUSTEN ARVIOINNIN TULOKSET Komissio kuuli alaa edustavia järjestöjä 11. huhtikuuta 2013 siitä, miksi vararahastoja ei ollut koskaan käytetty, vaikka alan suhdanteet olivat laskussa, sekä mahdollisista ratkaisuista asiaan. Järjestöt vahvistivat, että 8 artiklan suppea soveltamisala esti rahastojen käytön. Ne ilmoittivat kannattavansa artiklan soveltamisalan laajentamista niin, että olemassa olevia, ammatillista koulutusta tai uudelleenkoulutusta koskevia toimenpiteitä voitaisiin soveltaa kaikkeen toimialalta muualle siirtyvään alushenkilöstöön. Säännöksen sanamuoto sulkee nykyisellään pois pienyrittäjät, minkä vuoksi huomattava osa alan toimijoista ei pysty hyödyntämään rahastoa tähän tarkoitukseen, vaikka työntekijän asemassa olevien ja muiden alushenkilöstön jäsenten koulutustarpeet ovat samat. Sidosryhmät katsoivat myös, että toimenpiteillä olisi vahvistettava ammatillisia järjestöjä, jotka voivat auttaa vähentämään alan hajanaisuutta. Niiden mielestä olisi samoin hyödyllistä lisätä mukaan toimenpide, jonka tarkoituksena on tukea alusten innovointia ja niiden mukauttamista tekniikan kehitykseen ympäristöystävällisyyttä lisäämällä, mikä vastaisi alan todellisuutta, kun sen ympäristötehokkuutta ja päästöjä verrataan muihin kuljetusmuotoihin. 3. EHDOTUKSEN OIKEUDELLISET NÄKÖKOHDAT Asetuksen (EY) N:o 718/1999 8 artiklassa säädetään vain sosiaalisista toimenpiteistä. Toimenpiteitä voitaisiin kuitenkin laajentaa etenkin koulutusohjelmien kattavuuden lisäämiseksi, alan järjestäytymisen vahvistamiseksi ja sellaisen toimintaympäristön luomiseksi, joka kannustaa innovointiin ja ympäristötehokkuuden parantamiseen. Näin ollen ehdotetaan, että 8 artiklassa tarkoitettuja toimenpiteitä laajennetaan seuraavasti: · Annetaan mahdollisuus järjestää ammatillista koulutusta tai uudelleenkoulutusta kaikille alushenkilöstön jäsenille, jotka siirtyvät toimialalta muualle, ei pelkästään työntekijän asemassa oleville. · Sallitaan tuki Euroopan unionin laajuisten ammatillisten järjestöjen vahvistamiseksi. · Kannustetaan innovoimaan aluksia sekä mukauttamaan niitä tekniseen kehykseen lisäämällä niiden ympäristöystävällisyyttä. 2013/0303 (COD) Ehdotus EUROOPAN PARLAMENTIN JA NEUVOSTON ASETUS yhteisön sisävesiliikenteen aluskapasiteettia koskevista toimintalinjoista sisävesiliikenteen edistämiseksi annetun neuvoston asetuksen (EY) N:o 718/1999 muuttamisesta EUROOPAN PARLAMENTTI JA EUROOPAN UNIONIN NEUVOSTO, jotka ottavat huomioon Euroopan unionin toiminnasta tehdyn sopimuksen ja erityisesti sen 91 artiklan 1 kohdan, ottavat huomioon Euroopan komission ehdotuksen, sen jälkeen kun esitys lainsäätämisjärjestyksessä hyväksyttäväksi säädökseksi on toimitettu kansallisille parlamenteille, ottavat huomioon Euroopan talous- ja sosiaalikomitean lausunnon[4], ottavat huomioon alueiden komitean lausunnon[5], noudattavat tavallista lainsäätämisjärjestystä, sekä katsovat seuraavaa: (1) Neuvoston asetuksessa (EY) N:o 718/1999 määritetään unionin sisävesiliikenteen aluskapasiteettia koskevat toimintalinjat aluksille, joita käytetään tavaroiden kuljetuksiin jäsenvaltioiden sisävesiväylillä. (2) Nykyaikaistettaessa ja parannettaessa unionin aluskantaa olisi suunniteltava työmarkkina-alan toimenpiteitä niiden työntekijöiden auttamiseksi, jotka haluavat siirtyä sisävesiliikennealalta muualle tai kouluttautua työhön toisella alalla, sekä toimenpiteitä, joilla kannustetaan perustamaan yritysryhmittymiä, lisäämään alalla toimivien pätevyyttä ja edistämään alusten mukauttamista tekniikan kehitykseen. (3) Tähän voidaan käyttää vararahastoja, jollainen on perustettu jokaiseen jäsenvaltioon, jonka sisävesiväylät ovat yhteydessä toisen jäsenvaltion sisävesiväyliin ja jonka aluskaluston tonnisto on yli 100 000 tonnia, jos sisävesiliikennettä edustavat järjestöt pyytävät tätä yksimielisesti. (4) Vararahastoja, jotka muodostuvat ainoastaan ammattikunnan rahoitusosuuksista, ei ole koskaan käytetty. (5) Asetuksen (EY) N:o 718/1999 8 artiklassa tarkoitettu EU:n aluskannan nykyaikaistaminen koskee ainoastaan sosiaalisia näkökohtia. Se ei koske muunlaisia tukitoimia, joilla pyritään edistämään innovointia ja ympäristöystävällisyyttä. (6) Asetuksen (EY) N:o 718/1999 8 artiklassa luetellut toimenpiteet, jotka koskevat ammatillista koulutusta tai uudelleenkoulutusta, ovat tarpeen kaikille toimialalta muualle siirtyville alushenkilöstön jäsenille, myös sisävesiliikenteen pienyrittäjille, ei pelkästään työntekijän asemassa oleville. (7) Asetuksen (EY) N:o 718/1999 8 artiklassa säädetään toimenpiteistä, joilla kannustetaan sisävesiliikenteen pienyrittäjiä muodostamaan kaupallisia yhdistyksiä (liittymään toimialajärjestöihin), muttei toimenpiteistä, joilla vahvistettaisiin sisävesiliikennettä edustavia Euroopan unionin laajuisia järjestöjä, vaikka vahvemmilla Euroopan unionin laajuisilla järjestöillä voitaisiin auttaa vähentämään alan hajanaisuutta. (8) Asetuksen (EY) N:o 718/1999 8 artiklaa olisi siis täydennettävä toimenpiteillä, joiden tarkoituksena on järjestää koulutusta tai uudelleenkoulutusta toimialalta muualle siirtyville muille alushenkilöstön jäsenille kuin työntekijän asemassa oleville, kannustetaan alan toimijoita liittymään toimialajärjestöihin, vahvistetaan ammatillisia järjestöjä sekä edistetään alusten innovatiivisuutta sekä niiden mukauttamista tekniikan kehitykseen lisäämällä niiden ympäristöystävällisyyttä, ja siihen olisi tehtävä tarvittavat muutokset, OVAT HYVÄKSYNEET TÄMÄN ASETUKSEN: 1 artikla Korvataan asetuksen (EY) N:o 718/1999 8 artikla seuraavasti: ”8 artikla Rajoittamatta 3 artiklan 5 kohdan soveltamista, jäsenvaltiot voivat toteuttaa toimenpiteitä erityisesti – toimialan jättävien sisävesiliikenteen harjoittajien varhaiseläkkeen saamisen tai muuhun taloudelliseen toimintaan siirtymisen helpottamiseksi; – toimialalta muualle siirtyvälle alushenkilöstölle tarkoitetun ammatillisen koulutuksen tai uudelleenkoulutuksen järjestämiseksi; – sisävesiliikennealan osaamisen parantamiseksi, jotta toimiala kehittyy ja sen tulevaisuus on turvattu; – sisävesiliikenteen pienyrittäjien kannustamiseksi liittymään toimialajärjestöihin ja sisävesiliikennettä edustavien Euroopan unionin laajuisten järjestöjen vahvistamiseksi; – alusten tekniikan kehitykseen mukauttamisen edistämiseksi, jotta työolot paranevat ja turvallisuus lisääntyy; – alusten innovoinnin edistämiseksi sekä alusten mukauttamiseksi tekniikan kehitykseen lisäämällä niiden ympäristöystävällisyyttä.” 2 artikla Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä Euroopan parlamentin puolesta Neuvoston puolesta Puhemies Puheenjohtaja [1] EYVL L 90, 2.4.1999, s. 1–5. [2] Neuvoston direktiivi 96/75/EY, annettu 19 päivänä marraskuuta 1996, rahtausta ja hinnanmuodostusta koskevista yksityiskohtaisista säännöistä tavaroiden kansallisissa tai kansainvälisissä sisävesikuljetuksissa yhteisössä, EYVL L 304, 27.11.1996, s. 12. [3] Saksassa ja Alankomaissa rahastoista saatavilla tuotoilla tuetaan kuitenkin sisävesiliikennettä ja erityisesti innovointia (Alankomaat) sekä koulutusaluksella tapahtuvaa sisävesiliikenteen työntekijöiden ammatillista koulutusta (Saksa). Varsinaista vararahastoa ei ole kuitenkaan koskaan käytetty. [4] EUVL C , , s. . [5] EUVL C , , s. .